2. ปัจจัยความเสี่ยง

1. การกำหนดอัตราค่าจ้างแรงงานขั้นต่ำ

ตามที่รัฐบาลได้ประกาศนโยบายขึ้นอัตราค่าแรงขั้นต่ำ 300 บาทต่อวัน กำหนดใช้ในเดือนเมษายน
2555 แล้วนั้น ผลกระทบจากนโยบายดังกล่าว
ทำให้ธุรกิจอุตสาหกรรมต่างๆมีต้นทุนการผลิตเพิ่มสูงขึ้นในอัตราสูง
หากเป็นภาคการผลิตที่ใช้แรงงานเป็นจำนวนมาก และใช้เทคโนโลยีที่ยังไม่ทันสมัย
มีการคาดการณ์ว่า ผลจากนโยบายนี้
จะทำให้ธุรกิจต่างๆปรับลดคนงานลงและนำเครื่องจักรที่ทันสมัยมาใช้แทนแรงงานมากขึ้น
สำหรับบริษัทนั้น ได้พิจารณาปรับลดอัตรากำลังคนงานให้เหมาะสมกับการผลิตมาโดยตลอด
มีนโยบายปรับปรุงประสิทธิภาพการผลิตโดยการจัดซื้อเครื่องจักรใหม่ที่มีประสิทธิการผลิตสูง
ฝึกอบรมทักษะการผลิตของคนงานให้สูงขึ้น มีการกำหนดค่าแรงที่จูงใจในการผลิตมากขึ้น
เมื่อได้ดำเนินการมาอย่างต่อเนื่อง บริษัทจึงได้รับผลกระทบจากกรณีดังกล่าวไม่มากนัก
การดำเนินการของบริษัทมองเห็นเป็นรูปธรรมได้อย่างชัดเจนยิ่งขึ้น โดยเฉพาะอย่างยิ่ง ในปี 2555
เมื่อบริษัทได้สร้างโรงงานใหม่เสร็จสิ้น และเปิดดำเนินการ
บริษัทจะมีคนงานที่มีความรู้ความเข้าใจในการใช้งานเครื่องจักรที่ทันสมัย
อัตราค่าแรงที่ต้องจ่ายจะมีความคุ้มค่าเมื่อเทียบกับผลผลิตที่มีคุณภาพและสร้างมูลค่าเพิ่มได้สูง

2. การเพิ่มประสิทธิภาพแรงงาน

ธุรกิจการผลิตที่ประสบความสำเร็จได้นั้น ย่อมจะต้องมีคนงานที่มีคุณภาพ มีทักษะการผลิตสินค้า
มีความรู้ความเข้าใจในการปฏิบัติงานกับเครื่องจักร โดยได้รับการฝึกอบรมอย่างสม่ำเสมอ
ปัญหาของบริษัทในอดีตนั้น เกิดจากการที่บริษัทมีการผลิตกระสอบปอ และต่อมา
บริษัทยกเลิกผลิตภัณฑ์ปอไป คงเหลือแต่ผลิตภัณฑ์พลาสติก
มีการโอนย้ายแรงงานจากผลิตภัณฑ์ปอมาเป็นผลิตภัณฑ์พลาสติกเพียงอย่างเดียว
ซึ่งคนงานบางส่วนยังมีทักษะความรู้ความชำนาญในการผลิตไม่มากนัก อย่างไรก็ตาม
บริษัทได้จัดการฝึกอบรมคนงานเพื่อพัฒนาทักษะการผลิตมาโดยตลอดอย่างเป็นระบบ
ซึ่งผลที่ได้รับกลับมาคือ การเพิ่มจำนวนผลผลิต การเพิ่มคุณภาพสินค้า การลดต้นทุนการผลิต
ของเสียลดลง
การลดต้นทุนการบำรุงรักษาเครื่องจักรการเพิ่มระเบียบวินัยในการปฏิบัติงานและทุกคนมีส่วนร่วมในองค์กร

3. ปัญหาด้านสภาพคล่อง

ในอดีต บริษัทมีปัญหาหนี้สินเป็นจำนวนมาก และมีความเสี่ยงที่จะถูกฟ้องร้องดำเนินคดีให้ชำระหนี้
เนื่องจากมีการผิดนัดชำระหนี้ ทำให้บริษัทมีค่าใช้จ่ายทางการเงินสูง เพื่อแก้ไขปัญหาหนี้สินดังกล่าว
บริษัทได้พิจารณาทรัพย์สินที่บริษัทมีอยู่แต่เป็นทรัพย์สินส่วนที่ไม่ก่อให้เกิดรายได้ และมีภาระต้นทุน

ค่าใช้จ่ายในการบำรุงรักษาเป็นจำนวนมาก ในปี 2553
บริษัทได้ทำสัญญาปรับโครงสร้างหนี้กับธนาคารเจ้าหนี้และโอนที่ดินที่ไม่ได้ใช้งานบางส่วนให้แก่ธนาคารเจ้าหนี้เพื่อชำระหนี้
จนกระทั่งบริษัทผ่านวิกฤตการณ์มาได้ ต่อมา ในปีเดียวกัน บริษัทในฐานะผู้ถือหุ้นรายใหญ่ในบริษัท
นวนคร จำกัด(มหาชน) ได้รับใบสำคัญแสดงสิทธิที่จะซื้อหุ้นสามัญ (NNCL-W2)
ตามสัดส่วนหุ้นที่บริษัทถืออยู่
ใบสำคัญแสดงสิทธิดังกล่าวได้เข้าเป็นหลักทรัพย์จดทะเบียนในตลาดหลักทรัพย์แห่งประเทศไทย
และบริษัทได้จำหน่ายออกไปทั้งหมดเพื่อนำเงินที่ได้ไปใช้ในการเสริมสภาพคล่องในการผลิตและก่อสร้างโรงงานแห่งใหม่
นอกจากนี้ ในปี 2554 บริษัทได้ทำสัญญาจะซื้อจะขายโรงงานปัจจุบัน ที่ตั้งอยู่ที่ตำบลจอหอ
อำเภอเมือง จังหวัดนครราชสีมา กับผู้ซื้อรายหนึ่งในราคา 150 ล้านบาท โดยรับมัดจำแล้วจำนวน
15 ล้านบาท กำหนดส่งมอบภายในสิ้นเดือนมีนาคม 2555
ต่อมา
บริษัทได้จัดประชุมวิสามัญผู้ถือหุ้นเพื่อขอมติเพิ่มทุนโดยออกใบสำคัญแสดงสิทธิที่จะซื้อหุ้นสามัญให้แก่ผู้ถือหุ้นเดิม
และใบสำคัญแสดงสิทธิที่จะซื้อหุ้นสามัญให้แก่กรรมการและพนักงานของบริษัท
เพื่อใช้ในโครงการย้ายโรงงาน
และบริษัทยังได้รับการสนับสนุนทางการเงินจากธนาคารแห่งหนึ่งในการให้สินเชื่อเพื่อซื้อที่ดินและก่อสร้างโรงงานแห่งใหม่จำนวน
100 ล้านบาท
จึงเห็นได้ว่า
บริษัทได้ดำเนินการที่จะหาแหล่งเงินทุนเพื่อมาดำเนินกิจการทั้งจากตลาดเงินและตลาดทุน
ซึ่งทั้งจากสถาบันการเงินและผู้ถือหุ้นต่างมีความเชื่อมั่นที่จะให้การสนับสนุนแก่บริษัท ทำให้ในปี 2554
บริษัทมีสภาพคล่องทางการเงินเพียงพอกว่าในอดีตที่ผ่านมา

4. การเกิดอุทกภัยครั้งใหญ่
ในปี 2554
ประเทศไทยประสบปัญหาอุทกภัยครั้งใหญ่ส่งผลกระทบต่อภาคเศรษฐกิจของประเทศไทยในวงกว้างบริษัทซึ่งมีโรงงานตั้งอยู่ที่จังหวัดนครราชสีมาไม่ได้รับผลกระทบจากภัยครั้งนี้โดยตรงแต่อย่างใด
รวมทั้งบริเวณสำนักงานใหญ่ที่ตั้งอยู่เขตพญาไท กรุงเทพมหานครเช่นเดียวกัน อย่างไรก็ตาม
มีการประเมินว่า ในปี 2555 มีความเสี่ยงที่จะเกิดเหตุการณ์เช่นนี้อีกครั้งในประเทศไทย
การเตรียมแผนการรองรับที่ดีจะช่วยบรรเทาปัญหาได้ สำหรับโรงงานแห่งใหม่ที่มีกำหนดเปิดในปี
2555 นั้น ได้เตรียมการป้องกันไว้อย่างพร้อมมูลแล้ว
โดยบริษัทได้เลือกทำเลที่ตั้งโรงงานในเขตประกอบการนิคมอุตสาหกรรมนวนครในตำแหน่งที่มีความสูงกว่าระดับน้ำทะเลเป็นอันมาก
และในนิคมเอง มีระบบการป้องกันที่สมบูรณ์ จึงมั่นใจได้ว่า
โรงงานใหม่ของบริษัทจะไม่ได้รับผลกระทบอย่างแน่นอน อย่างไรก็ตาม
เพื่อความไม่ประมาทบริษัทได้เตรียมการป้องกันเพิ่มมาตรฐานรับมือและติดตามข่าวสารอย่างสม่ำเสมอ